paragraph_text: thumb|right|250px|Prvih pet ajeta (stihova) Kurana objavljenih Muhamedu:<br>Uči, čitaj, u Ime Gospodara svoga koji stvara,<br>stvara čovjeka od ugruška!<br>Uči, plemenit je Gospodar tvoj,<br>Koji je poučio čovjeka da se perom služi,<br>Koji je poučio čovjeka onome što ne zna. Svete knjige u islamu su knjige i spisi za koje muslimani vjeruju da je Alah, Bog, preko svojih poslanika i proroka slao (objavljivao) čovječanstvu. Njih je Božjim poslanicima dostavljao anđeo Džibril (biblijski: Gabriel), a u njima su bile sadržane upute, savjeti, molitve i propisi o životu i djelovanju ljudi. Poznate su još i kao objave ili knjige (ar. kitab), i islam naučava da su one u potpunosti govor i djelo Božje, a nikako ne mogu biti djelo ljudi. Četiri su velike pisane knjige ili objave, a manjih je stotinu i poznate su kao svitci (ar. suhufi). Muslimani su dužni poštovati sve svete knjige i vjerovati u njih, ali moraju slijediti samo posljednju i najuzvišeniju objavu - Kur'an. Također, islam naučava da su sve objave prije Kur'ana izmijenjene od strane Židova i nevjerničkih naroda i time obezvrijeđene, jer je čovjek sebi uzeo za pravo da mijenja Božje propise i odredbe, dok se sam Bog zavjetovao da će do Sudnjega dana čuvati svoju najveću objavu Kur'an od bilo kakvih izmjena. Kur'an je, za razliku od prijašnjih objava, poslan cijelom čovječanstvu i njegove odredbe će vrijediti do Sudnjega dana.